Diari Oficial de la Generalitat Valenciana


Sumari del DOGV 8065, del 19-06-2017 (2017/4592)

RESOLUCIÓ de 5 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental de comerç a l'engròs i emmagatzematge de residus perillosos i no perillosos en una nau industrial a Pedreguer. Expedient número 47/15-AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8065

Data del DOGV
:   19-06-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/4592


Data del document
:   05-05-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 5 de maig de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental de comerç a l'engròs i emmagatzematge de residus perillosos i no perillosos en una nau industrial a Pedreguer. Expedient número 47/15-AIA. [2017/4592]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual establix la publicació en el Diari Oficial de la Comunitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 47/15-AIA Pedreguer.  
  
«Declaració d'impacte ambiental  
Expedient: 613-3019-MUI-I.  
Títol: Comerç a l'engròs i emmagatzematge de residus perillosos i no perillosos.  
Promotor: Recuperaciones Pedreguer, CB.  
Autoritat substantiva: Ajuntament de Pedreguer.  
Localització: carrer la Llata, número 3, Pedreguer (Alacant).  
  
Descripció del projecte  
L'objecte del projecte és l'obtenció de la llicència ambiental per a establir i desenrotllar l'activitat de «Comerç a l'engròs i emmagatzematge de residus perillosos i no perillosos» en una nau industrial ja construïda al carrer la Llata, número 3, polígon industrial les Galgues del terme municipal de Pedreguer.  
Segons el projecte, l'activitat s'emplaçarà en una edificació industrial ja existent de 755,87 m² construïts, amb distribució en planta baixa més planta de naia i accés únic pel carrer de la Llata. La nau presenta estructura de formigó prefabricat, murs de panells de formigó, coberta lleugera i compta amb solera de formigó i paviment.  
L'activitat es realitzarà en la planta baixa, i es distribuirà en les àrees següents: magatzem de ferralla fèrrica (no perillosa) magatzem de ferralla no fèrrica (contenidors d'alumini); magatzem de ferralla no fèrrica (altres); magatzem de RAEE (perillosos); desmuntatge de RAEE no perillosos; recepció, pesada i classificació; magatzem de bateries usades; oficines i lavabos; bàscula per a pesatge de vehicles i zones de pas.  
L'activitat disposarà de subministrament d'aigua corrent, energia elèctrica i connexió al clavegueram.  
Contigus a l'activitat, limita al davant amb la via pública i a l'esquerra, dreta i fons amb naus ja existents.  
  
Procés industrial  
Segons indica el projecte, l'activitat projectada consistirà a dur a terme operacions de classificació i emmagatzematge temporal de ferralla fèrrica, no fèrrica, residus d'aparells elèctrics i electrònics (RAEE), bateries usades i la valoració de RAEE no perillosos per mitjà del seu desmuntatge i separació en fraccions.  
Les fases del procés seran les següents: admissió, pesatge, control, registre, classificació, emmagatzematge temporal i retirada de producte emmagatzemat per empresa autoritzada.  
El projecte no inclou la codificació dels residus per als quals se sol·licita la corresponent autorització administrativa d'emmagatzematge temporal, segons la Decisió de la Comissió de 18 de desembre de 2014 per la qual es modifica la Decisió 2000/532/CE, sobre la llista de residus, de conformitat amb la Directiva 2008/98/CE del Parlament Europeu i del Consell.  
La capacitat d'emmagatzematge total s'estima en 21,40 tm (15 de residus no perillosos; 4,4 de residus perillosos i 2 de RAEE no perillosos).  
Com a maquinària que intervindrà en el procés se citen una bàscula per a vehicles, una bàscula de plataforma per a xicotets formats, un carretó elevador i ferramentes manuals.  
  
Tramitació administrativa.  
1. Antecedents:  
Es troben en l'expedient de consulta 196-14-CON, de data d'inici 5 de setembre de 2014, en el qual el promotor sol·licitava a este servei que es pronunciara sobre la necessitat de sotmetre al procediment d'avaluació d'impacte ambiental el projecte. Com a resultat es va emetre un informe, de data de registre d'eixida 9 de març de 2015, en el qual es confirmava el sotmetiment del projecte, alhora que se li comunicava que la zona presenta un elevat risc de perillositat per inundació, per la qual cosa s'havia sol·licitat a l'òrgan competent en matèria d'inundabilitat, Servei d'Ordenació del Territori (SOT), que informara en la matèria de la seua competència.  
El 8 d'abril de 2015 es va rebre l'informe del SOT la conclusió del qual va ser «Per tot allò que s'ha exposat, la instal·lació d'una activitat d'emmagatzematge i de valorització de residus perillosos i no perillosos en el polígon industrial les Galgues a Pedreguer es troba afectada per risc d'inundació i, per tant, es considera incompatible, segons les determinacions normatives del Pla d'Acció Territorial de caràcter sectorial sobre prevenció del Risc d'Inundació a la Comunitat Valenciana». El 15 d'abril de 2015 es va donar al promotor trasllat d'este informe, que el va rebre el 30 d'abril de 2015.  
2. Remissió de l'expedient:  
En data 6 de maig de 2015 l'Ajuntament de Pedreguer, òrgan substantiu, va traslladar l'expedient de sol·licitud de llicència ambiental per a l'activitat de «comerç a l'engròs i emmagatzematge de residus perillosos i no perillosos» a fi d'obtindre la declaració d'impacte ambiental preceptiva i prèvia a la concessió de la llicència. A l'ofici de remissió s'adjuntava: expedient administratiu (incloent el certificat de compatibilitat urbanística i la publicació en el BOP), projecte de llicència i estudi d'impacte ambiental (EIA).  
El 15 de desembre de 2015 es va remetre al promotor i a l'Ajuntament de Pedreguer requeriment per a procedir a l'esmena de determinades deficiències en la documentació administrativa i tècnica aportada. El requeriment, entre altres aspectes, advertia de la incompatibilitat per a l'activitat en la zona projectada (pel risc d'inundació), únicament esmenable amb l'elaboració d'un estudi d'inundabilitat de major escala que la considerada en l'elaboració de l'informe inicial del PATRICOVA.  
  
Al mateix temps es va traslladar a l'ajuntament els informes remesos al promotor com a resultat de la consulta realitzada (196-14-CON).  
  
Els requeriments es van rebre el 18 i el 26 de desembre de 2015 per l'ajuntament i pel promotor respectivament.  
En data de hui, no ha tingut entrada en este Servei d'Avaluació d'Impacte Ambiental documentació en resposta als requeriment.  
La publicació en el Butlletí Oficial de la Província d'Alacant, número 57 de 25 de març de 2015, indica que l'expedient se sotmetrà a informació pública durant un termini de trenta dies hàbils. Encara que l'ajuntament no ha remés cap certificat d'haver realitzat la informació pública i del resultat d'esta, este no modifica el sentit de la present resolució.  
  
Consideracions ambientals  
A) Les consideracions finals de l'informe del SOT són les següents:  
«Atés que la implantació de la instal·lació que s'analitza es preveu sobre sòl urbà de caràcter industrial en el polígon industrial les Galgues i vist que el seu desenrotllament s'ha efectuat sobre una zona amb alta complexitat hidrològica i geomorfològica que comporta conseqüències hidràuliques d'inundació molt determinants sobre el territori que conforma la vall drenada pel Barranc de l'Almarx, es considera que:  
1. S'aplica directament l'article 24 de la normativa urbanística del PATRICOVA que determina l'obligació dels ajuntaments de verificar la incidència del risc; de realitzar, amb altres administracions, les actuacions de defensa prioritàries i a imposar condicions d'adequació d'usos i edificis. Encara que en aquest cas concret s'ha de tindre en compte que:  
- La verificació del risc està determinada amb precisió per la cartografia i les dades del SNCZI i completada amb les incidències geomorfològiques definides en la cartografia del PATRICOVA, encara que sempre cal realitzar un estudi d'inundabilitat de major escala que precise el model aplicat (en aplicació de l'article 15 de la citada normativa).  
- La minimització del risc d'inundació a partir de la implantació d'actuacions de defensa es mostra complicada, si no de difícil aplicació, si s'atén la complexitat geomorfològica de la zona (veure figura 5 de l'informe adjunt) i a la consolidació de la urbanització del polígon industrial ja que, ambdós circumstàncies, incidixen en la dificultat de realitzar obres que comporten la minimització dels cabals, les velocitats i les àrees afectades, més si tenim en compte com circula de constret el llit del barranc del l'Almarx.  
- Respecte de les edificacions, es troben pràcticament consolidades en la seua totalitat, almenys en el marge dret del mencionat barranc, amb la qual cosa únicament quedaria la possibilitat de regular els usos acceptables per a aquesta zona inundable.  
2. Ha de complir-se la directriu 65.d de l'Estratègia Territorial de la Comunitat Valenciana (Decret 1/2011), on s'estableix, com un principi director de la planificació i gestió dels riscos naturals i induïts, aplicar estrictament el principi de precaució en els territoris amb elevats riscos naturals i induïts, com és el cas per a la implantació d'usos que emmagatzemen, manipulen i gestionen residus perillosos on es poden donar avingudes amb calats superiors als 2 metres.  
  
3. S'ha d'acatar la voluntat legislativa arreplegada en el Reial decret 903/2010, sobre l'avaluació i gestió de riscos d'inundació, que persegueix reduir les conseqüències de les inundacions per mitjà de la gestió del risc emparat en la reducció de les conseqüències adverses potencials sobre la salut de la població, el medi ambient, les activitats econòmiques, les infraestructures i el patrimoni cultural, i advocar perquè els instruments d'ordenació territorial i urbanisme no puguen incloure determinacions que no siguen compatibles amb el contingut dels plans de gestió del risc d'inundació.  
4. La implantació de l'ús demanat comportarà un increment significatiu del risc produït per la inundació, no derivat directament de l'augment del calat, la velocitat o el temps de permanència de la zona inundada (com a conseqüència del procés d'urbanització), sinó del transport i dispersió de substàncies contaminants procedents dels residus perillosos tractats en la planta. Per tant, es pot parlar d'una assimilació de concepte de fons al que determina l'article 23.3 de la normativa urbanística del PATRICOVA.  
5. L'activitat proposada és especialment vulnerable enfront del risc d'inundació, com indica el que es contemple com a ús prohibit en el sòl no urbanitzable (article 22.2 de la mencionada normativa), i determinarà un increment de la vulnerabilitat de la zona i produirà afeccions a tercers aigües avall de la instal·lació, la qual cosa apunta que es considere com una implantació negativa i incompatible per a la zona.  
  
Atenent aquestes consideracions i la normativa que s'hi menciona, es considera la instal·lació afectada per risc d'inundació de nivell 2 i per la zona de flux preferent i la seua implantació seria inacceptable si es consideren el principi de precaució, els seus efectes negatius sobre la zona inundable, les seues repercussions aigües avall de la instal·lació, l'incompliment de la voluntat de minimitzar les afeccions d'inundabilitat expressades en la normativa estatal i la dificultat d'implantar actuacions de defensa que minimitzen les afeccions existents.»  
  
B) Encara que l'informe de compatibilitat urbanística emés per l'Ajuntament indica que «l'activitat és compatible amb la normativa i el planejament urbanístic municipal», la incompatibilitat de l'activitat per risc d'inundació en la zona projectada, establida per l'òrgan competent en matèria d'inundabilitat, resulta determinant en la viabilitat del projecte i, en conseqüència, en l'avaluació ambiental de l'expedient, sense perjuí que pogueren existir altres aspectes ambientals a considerar en l'exercici de l'activitat.  
  
Consideracions jurídiques  
1. El projecte ha sigut sotmés al procediment d'avaluació d'impacte ambiental, d'acord amb l'apartat 6.c.2 de l'annex I del Decret 162/1990, de 15 d'octubre, del Consell de la Generalitat, pel qual s'aprova el Reglament per a l'Execució de la Llei 2/1989, de 3 de març, d'impacte ambiental i modificat pel Decret 32/2006, de 10 de març.  
  
2. L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental, en la Llei 2/1989, de 3 de març, de la Generalitat Valenciana i en les altres disposicions que se li apliquen.  
3. L'article 5 del Decret 162/1990, de 15 d'octubre, atribueix a l'òrgan ambiental la competència per a la formulació de les resolucions en matèria d'avaluació d'impacte ambiental.  
6. L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
  
Per tot això, fent ús de les facultats que tinc legalment atribuïdes, formule la següent resolució:  
  
Primer  
Estimar no acceptable, només als efectes ambientals, l'activitat de «comerç a l'engròs i emmagatzematge de residus perillosos i no perillosos» el titular del qual és Recuperaciones Pedreguer, CB, en la ubicació proposada del carrer la Llata, número 3, Pedreguer (Alacant), es troba afectada per risc d'inundació i es considera incompatible, segons les determinacions normatives del pla d'acció territorial de caràcter sectorial sobre prevenció del risc d'inundació a la Comunitat Valenciana, com ha assenyalat el Servei d'Ordenació del Territori.  
  
  
Segon  
Notificar a les parts interessades que, contra la present resolució, atés que no és un acte definitiu en via administrativa, no es pot interposar cap recurs, la qual cosa no és inconvenient perquè puguen utilitzar-se els mitjans que en defensa del seu dret i dels seus interessos consideren pertinents.  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'Execució de la Llei 2/1989, de 3 de març, d'impacte ambiental.  
D'acord amb la disposició transitòria primera de la Llei 21/2013, de 9 de desembre, d'avaluació ambiental, la regulació de la vigència de les declaracions d'impacte ambiental establida en l'article 43 de l'esmentada Llei 21/2013 s'aplica a la present declaració d'impacte ambiental.  
  
  
València, 27 de març de 2017.- El director general de Medi Natural i d'Avaluació Ambiental: Antoni Marzo i Pastor.»  
  
València, 5 de maig de 2017.- El director general de Medi Natural i d'Avaluació Ambiental: Antoni Marzo i Pastor.